GROŽĀNS GAITENĪ
2008. gada sezona kļuva par vienu no svarīgākajiem pagrieziena punktiem Renault komandas garajā Formulas 1 ceļojumā. Pasaule bija ierauta globālajā finanšu krīzē, franču autoražotājs svārstījās attiecībā uz nākamajiem soļiem autosporta pasaulē, tāpēc komandas vadībai un jo īpaši Flavio Briatorem bija pamatīgs spiediens gūt panākumus un kopā ar Fernando Alonso izcīnīt uzvaru kādā no posmiem. Tas viss noveda pie bēdīgi slavenās inscenētās avārijas Singapūrā un tā saucamās krešgeitas. Zinošam vērotājam šī spriedze būtu pamanāma jau prezentācijā, tomēr manas maņas bija apdullinātas no iespaidiem un piedzīvojuma. Atceros, no malas vērojot pašpārliecināto Fernando Alonso, kurš bija šī pasākuma lielākā zvaigzne, nodomāju, ka viņam pēc skarbās pieredzes 2007. gadā Lūisa Hamiltona un Rona Denisa nometnē McLaren vienībā šī būs kā atgriešanās mājās. Alonso bija Renault lielākais dārgums un vērtība, ko spānis arī apzinājās, un to uzskatāmi varēja redzēt katrā viņa kustībā. Nebija šaubu, ka komandas biedrs Nelsons Pikē juniors tikai pienesīs ūdeni un tiks pamests zem tanka, tiklīdz būs nepieciešams, kā tas arī notika Singapūrā. Ja Pikē šajā prezentācijā bija nesvarīga otrā plāna loma, tad ko lai saka komandas rezerves pilots Romēns Grožāns, kurš, kamēr lielie puiši gozējās starmešu gaismās uz zāles skatuves, tika nolikts stāvēt gaitenī pie galdiņa ar Renault bukletiem. Man kā žurnālistam iesācējam tā bija lielā iespēja, jo lieliski zināju, kas ir Grožāns, lai gan tobrīd viņš F1 pasaulē vēl nebija apgrozījies. Metu pelēcīgā latvieša kautrību pie malas un uzsāku sarunu par viņa plāniem, lomu, izredzēm. Romēns, priecīgs par jebkādu uzmanību no preses, bija ļoti runīgs un neatteica arī kopā nobildēties (par šo vēl parunāsim), taču man šī saruna ielika pamatu stratēģijai visiem nākamajiem Grand Prix posmu apmeklējumiem – meklēt intervijas ar pilotiem, kuri vēl nav F1 glamūra un uzmanības izlutināti. Pāris gadu vēlāk Romēns bija Lotus komandas sastāvā un intervija ar viņu izvērtās krietni atraisītāka, kad atgādināju par iepriekšējo tikšanos Parīzes izstāžu centra gaitenī.
Visu rakstu lasiet žurnāla Sporta Avīze janvāra numurā! Žurnāla saturu gan drukātā, gan digitālā formātā iespējams abonēt mūsu jaunajā mājaslapā ŠEIT!